白雪歌送武判官歸京
作者：岑參
朝代：唐

paragraphs: 北風捲地白草折，胡天八月即飛雪。
忽然一夜春風來，千樹萬樹梨花開。
散入珠簾濕羅幕，狐裘不煖錦衾薄。
將軍角弓不得控，都護鐵衣冷難着。
瀚海闌干百丈冰，愁雲黲淡萬里凝。
中軍置酒飲歸客，胡琴琵琶與羌笛。
紛紛暮雪下轅門，風掣紅旗凍不翻。
輪臺東門送君去，去時雪滿天山路。
山迴路轉不見君，雪上空留馬行處。